Ennakkoratkaisupyyntö, jonka Administrativen sad Varna (Bulgaria), on esittänyt 11.7.2023 – NARE-BG EOOD v. Direktor na Direktsia ”Obzhalvane i danachno-osiguritelna praktika” Varna pri Tsentralno Upravlenie na Natsionalnata Agentsia za Prihodite
(asia C-429/23, NARE-BG)
Oikeudenkäyntikieli: bulgaria
Ennakkoratkaisua pyytänyt tuomioistuin
Administrativen sad Varna
Pääasian asianosaiset
Kantaja: NARE-BG EOOD
Vastaaja: Direktor na Direktsia ”Obzhalvane i danachno-osiguritelna praktika” Varna pri Tsentralno Upravlenie na Natsionalnata Agentsia za Prihodite
Ennakkoratkaisukysymykset
1)    Kun otetaan huomioon lailla käyttöön otetut toimenpiteet epidemian hillitsemiseksi, kuten hallinnollisten toimenpiteiden määrääminen kotoa poistumisen, ulkona liikkumisen ja ihmiskontaktien rajoittamiseksi sekä liikkeiden sulkemiseksi, ja kun näiden epidemian hillitsemiseksi käyttöön otettujen toimenpiteiden yhteydessä pidennettiin määräaikoja yhteisöverolain (Zakon za korporativnoto podohodno oblagane, jäljempänä ZKPO) (jossa säädetään kansallisen lainsäädännön määräajoista tuloperusteisten verojen tilittämiselle ja maksamiselle) mukaisten verovelkojen ilmoittamiselle ja maksamiselle, johtaako käsiteltävässä asiassa kyseessä olevan kaltainen vanhentumisaika siihen, että vähennysoikeuden käyttäminen tehdään verovelvollisille suhteettoman vaikeaksi tai käytännössä mahdottomaksi sen ajanjakson aikana, jona toimenpiteitä epidemian hillitsemiseksi sovellettiin, ja ovatko kansalliset säännökset ja käsiteltävässä asiassa kyseessä olevien kaltaiset veroviranomaisten käytännöt tästä näkökulmasta tarkasteltuna yhteensopivia yhteisestä arvonlisäverojärjestelmästä 28.11.2006 annetun neuvoston direktiivin 2006/112/EY1 (EUVL 2006, L 347, s. 1; jäljempänä arvonlisäverodirektiivi) 184 artiklan, luettuna yhdessä 186 artiklan kanssa, arvonlisäverodirektiivillä käyttöön otetun verotuksen neutraalisuuden periaatteen ja unionin oikeudessa vahvistettujen vastaavuus- ja tehokkuusperiaatteen kanssa (tuomio 8.5.2008, Ecotrade, C-95/07 ja C-96/072, EU:C:2008:267) valossa?
2)    Kun otetaan huomioon arvonlisäverolaissa (Zakon za danak varhu dobavenata stoynost) (ZDDS) säädetty mahdollisuus oikaista ilmoitetut tiedot ZDDS:n mukaisella arvonlisäveroilmoituksella, onko käsiteltävässä asiassa kyseessä olevassa tilanteessa arvonlisäverodirektiivin 184 artiklan, luettuna yhdessä 186 artiklan kanssa, nojalla sallittu sellainen veroviranomaisten käytäntö, jossa verovelvolliselta evätään vähennysoikeuden käyttäminen sillä perusteella, että arvonlisävero ilmoitettiin oikaisuilmoituksella, jolla oikaistiin vanhentumisajan (12 kuukautta) viimeisen verokauden tietoja, jotka koskevat vähennysoikeuden käyttämistä sellaisten luovutusten osalta, jotka verovelvollinen on vastaanottanut ennen ZDDS:n mukaista rekisteröitymistään, sikäli kuin liiketoimia ei pyritty salaamaan, tiedot niiden suorittamisesta ilmenivät kantajan kirjanpidosta, veroviranomaisilla oli käytettävissään tarvittavat tiedot eikä ollut viitteitä siitä, että talousarviolle olisi aiheutunut vahinkoa?
____________
1 EUVL 2006, L 347, s. 1.
1 EU:C:2008:267